น้ำลายผมมันเผ็ด บางทีมันก็เปรี้ยว มันเกี่ยวกับกรดไหลย้อนไหมครับ
สวัสดีค่ะ การมีรสเปรี้ยวในปาก รวมถึงรสเผ็ด (น่าจะเป็นอาการแสบในปาก) อาจเกิดจากโรคกรดไหลย้อนได้ ซึ่งเกิดจากมีน้ำย่อยจากกระเพาะอาหารไหลย้อนขึ้นมาในหลอดอาหาร และอาจถึงลำคอ ทำให้รู้สึกมีรสเปรี้ยวในปากและลำคอ และเนื่องจากน้ำย่อยมีความเป็นกรด จึงอาจทำให้รู้สึกแสบในปากและลำคอ คล้ายกินอาหารที่เผ็ดก็ได้ นอกจากนี้ ก็จะมีอาการแสบร้อนกลางอกหรือแน่นหน้าอก เจ็บคอ ระคายเคืองคอ เรอบ่อย คลื่นไส้ เป็นต้นนอกจากนี้ อาจเป็นผลข้างเคียงจากการทานยาบางชนิด อาหารเสริมบางอย่างก็ได้ ดังนั้น หากทานยาที่ไม่เคยทานอยู่ อาจลองหยุดทาน และสังเกตอาการว่าหายไปหรือไม่ค่ะหากไม่ได้ทานยาอะไร ในเบื้องต้น ควรดูแลแบบโรคกรดไหลย้อนไปก่อน ได้แก่ การเลือกทานอาหารอ่อน อาหารที่ย่อยง่าย อาหารต้องรสไม่จัด ไม่เผ็ด ไม่ทานอาหารที่มีไขมันสูง เช่น อาหารทอดต่างๆ อาหารผัด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมาก ไม่เคี้ยวหมากฝรั่ง ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ และไม่ควรทานอาหารแล้วนอนทันที ต้องเว้นระยะไปอย่างน้อย 2 ชั่วโมง ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ เป็นต้นแต่หากอาการไม่หายไป ไม่ดีขึ้น ก็ควรไปพบแพทย์เพื่อตรวจค่ะ